Document ID: 32011D0877

32011D0877
L 343/91
SLUŽBENI LIST EUROPSKE UNIJE
19.12.2011.
PROVEDBENA ODLUKA KOMISIJE
od 19. prosinca 2011.
o utvrđivanju usklađenih referentnih vrijednosti učinkovitosti za odvojenu proizvodnju električne i toplinske energije u primjeni Direktive 2004/8/EZ Europskog parlamenta i Vijeća i stavljanju izvan snage Odluke Komisije 2007/74/EZ
(priopćena pod brojem dokumenta C(2011) 9523)
(2011/877/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2004/8/EZ Europskog parlamenta i Vijeća od 11. veljače 2004. o promicanju kogeneracije na temelju potražnje korisne topline na unutarnjem tržištu energije i o izmjeni Direktive 92/42/EEZ (1), a posebno njezin članak 4. stavak 2.,
budući da:
(1)
U skladu s Direktivom 2004/8/EZ, Komisija je u Odluci 2007/74/EZ (2) utvrdila usklađene referentne vrijednosti učinkovitosti za odvojenu proizvodnju električne i toplinske energije koje se sastoje od matričnih vrijednosti diferenciranih po relevantnim čimbenicima, uključujući godinu izgradnje i vrste goriva.
(2)
Komisija treba preispitati usklađene referentne vrijednosti učinkovitosti za odvojenu proizvodnju električne i toplinske energije prvi put 21. veljače 2011., a nakon toga svake četiri godine kako bi se uzeli u obzir tehnološki razvoj i promjene u distribuciji izvora energije.
(3)
Komisija je preispitala usklađene referentne vrijednosti učinkovitosti za odvojenu proizvodnju električne i toplinske energije, uzimajući u obzir podatke iz operativne uporabe u realnim uvjetima koje su dostavile države članice. Razvoj do kojeg je došlo u razdoblju 2006. - 2011. u najdostupnijoj i ekonomski najopravdanijoj tehnologiji obuhvaćenoj preispitivanjem upućuje na to da za usklađene referentne vrijednosti učinkovitosti za odvojenu proizvodnju električne energije ne bi trebalo zadržati razliku iz Odluke 2007/74/EZ koja se odnosi na godinu izgradnje kogeneracijske jedinice za pogone izgrađene od 1. siječnja 2006. nadalje. Međutim, za kogeneracijske jedinice izgrađene 2005. godine ili ranije trebalo bi i dalje primjenjivati referente vrijednosti koje odražavaju godinu izgradnje kako bi se uzeo u obzir uočeni razvoj u najdostupnijoj i ekonomski najopravdanijoj tehnologiji. Nadalje, na temelju nedavnih iskustava i analiza, preispitivanjem je potvrđeno da bi trebalo i dalje primjenjivati korektivne faktore koji se odnose na klimatsku situaciju. Povrh toga, trebalo bi i dalje primjenjivati korektivne faktore za izbjegnute gubitke u mreži, s obzirom na to da se gubici u mreži nisu promijenili posljednjih godina. Dodatno, korektivne faktore za izbjegnute gubitke u mreži trebalo bi primjenjivati i na pogone koji koriste drvna goriva i bioplin.
(4)
Preispitivanjem nisu predočeni dokazi koji upućuju na promjenu energetske učinkovitosti kotlova u predmetnom razdoblju i stoga se usklađene referentne vrijednosti učinkovitosti za odvojenu proizvodnju toplinske energije ne bi trebale odnositi na godinu izgradnje. Nisu bili potrebni korektivni faktori koji se odnose na klimatsku situaciju jer termodinamika proizvodnje toplinske energije iz goriva ne ovisi značajno o temperaturi okoline. Povrh toga, nisu potrebni korektivni faktori za gubitke u toplinskoj mreži jer se toplinska energija uvijek koristi u blizini mjesta proizvodnje.
(5)
Potrebni su stabilni uvjeti za ulaganje u kogeneraciju i trajno povjerenje ulagatelja. Iz te je perspektive također prikladno produljiti postojeće usklađene referentne vrijednosti za električnu i toplinsku energiju na razdoblje 2012. - 2015.
(6)
Podaci iz operativne uporabe u realnim uvjetima ne pokazuju statistički značajno poboljšanje stvarne učinkovitosti najsuvremenijih pogona u razdoblju na koje se preispitivanje odnosi. Stoga bi referentne vrijednosti utvrđene za razdoblje 2006. - 2011. u Odluci 2007/74/EZ trebalo zadržati za razdoblje 2012. - 2015.
(7)
Preispitivanjem je potvrđena valjanost postojećih korektivnih faktora koji se odnose na klimatsku situaciju i izbjegnute gubitke u mreži.
(8)
Uporaba jedinstvenog skupa referentnih vrijednosti tijekom cijelog razdoblja i odustajanje od korektivnih faktora za klimatske razlike i gubitke u mreži potvrđeni su također i za proizvodnju toplinske energije.
(9)
Uzimajući u obzir da je glavni cilj Direktive 2004/8/EZ promicanje kogeneracije radi uštede energije, trebalo bi potaknuti naknadno poboljšanje starijih kogeneracijskih jedinica kako bi se unaprijedila njihova energetska učinkovitost. Zbog toga bi referentne vrijednosti učinkovitosti za električnu energiju koje se primjenjuju na kogeneracijsku jedinicu trebalo povećati od 11. godine nakon godine njezine izgradnje.
(10)
Navedeni je pristup u skladu sa zahtjevom da se usklađene referentne vrijednosti učinkovitosti temelje na načelima navedenima u Prilogu III. točki (f) Direktive 2004/8/EZ.
(11)
Trebalo bi utvrditi revidirane usklađene referentne vrijednosti učinkovitosti za odvojenu proizvodnju električne i toplinske energije. Odluku 2007/74/EZ trebalo bi stoga staviti izvan snage.
(12)
Mjere predviđene ovom Odlukom u skladu su s mišljenjem Odbora za kogeneraciju,
DONIJELA JE OVU ODLUKU:
Članak 1.
Utvrđivanje usklađenih referentnih vrijednosti učinkovitosti
Usklađene referentne vrijednosti učinkovitosti za odvojenu proizvodnju električne odnosno toplinske energije utvrđene su u Prilogu I. odnosno Prilogu II.
Članak 2.
Primjena usklađenih referentnih vrijednosti učinkovitosti
1. Države članice primjenjuju usklađene referentne vrijednosti učinkovitosti koje su utvrđene u Prilogu I. i koje se odnose na godinu izgradnje kogeneracijske jedinice. Navedene se usklađene referentne vrijednosti učinkovitosti primjenjuju 10 godina od godine izgradnje kogeneracijske jedinice.
2. Od 11. godine nakon godine izgradnje kogeneracijske jedinice države članice primjenjuju usklađene referentne vrijednosti učinkovitosti koje se u skladu sa stavkom 1. primjenjuju na kogeneracijsku jedinicu staru 10 godina. Navedene se usklađene referentne vrijednosti učinkovitosti primjenjuju godinu dana.
3. Za potrebe ovog članka, godina izgradnje kogeneracijske jedinice znači kalendarska godina prve proizvodnje električne energije.
Članak 3.
Korektivni faktori za usklađene referentne vrijednosti učinkovitosti za odvojenu proizvodnju električne energije
1. Države članice primjenjuju korektivne faktore utvrđene u Prilogu III. točki (a) radi prilagodbe usklađenih referentnih vrijednosti učinkovitosti utvrđenih u Prilogu I. prosječnoj klimatskoj situaciji u svakoj državi članici.
Ako na državnom području države članice službeni meteorološki podaci pokazuju razlike u godišnjoj temperaturi okoline od 5 °C ili više, ta država članica može, pod uvjetom da obavijesti Komisiju, koristiti nekoliko klimatskih zona za potrebe prvog podstavka koristeći metodu navedenu u Prilogu III. točki (b).
2. Države članice primjenjuju korektivne faktore utvrđene u Prilogu IV. radi prilagodbe usklađenih referentnih vrijednosti učinkovitosti utvrđenih u Prilogu I. izbjegnutim gubicima u mreži.
3. Ako države članice primjenjuju i korektivne faktore utvrđene u Prilogu III. točki (a) i korektivne faktore utvrđene u Prilogu IV., prvo primjenjuju Prilog III. točku (a), a zatim Prilog IV.
Članak 4.
Naknadno poboljšanje kogeneracijske jedinice
Ako je postojeća kogeneracijska jedinica naknadno poboljšana i ako trošak investicije za naknadno poboljšanje prelazi 50 % troška investicije za novu usporedivu kogeneracijsku jedinicu, kalendarska godina prve proizvodnje električne energije naknadno poboljšane kogeneracijske jedinice smatra se godinom njezine izgradnje za potrebe članka 2.
Članak 5.
Mješavina goriva
Ako kogeneracijska jedinica radi na više od jednoga goriva, usklađene referentne vrijednosti učinkovitosti za odvojenu proizvodnju primjenjuju se razmjerno ponderiranoj srednjoj vrijednosti utrošene energije različitih goriva.
Članak 6.
Stavljanje izvan snage
Odluka 2007/74/EZ stavlja se izvan snage.
Članak 7.
Ova je Odluka upućena državama članicama.
Sastavljeno u Bruxellesu 19. prosinca 2011.

Labels: 14